পীযূষেরও কত বার ছুঁত। এ আমার নিজের চোখে দেখা। ‘ভাইরাস এম’‌য়ের নীলাঞ্জন, ‘সতেরো জুলাই’‌য়ের রাকেশ চট্টোপাধ্যায়, ‘সিনেমার মতো’তে দীপায়ন, ‘বাবলি’র কোরক — আমি কোনটা ছেড়ে কার কথা বলব? আর অভিনয়ের শেষে? দু’জনে দাঁড়িয়ে থাকি ফাঁকা গ্রিনরুমে। কখনও দু’জনের চোখে চোখ। কখনও পিছলে যাচ্ছে। একদম ‘ননীদা নটআউট’‌য়ের শেষ দৃশ্যের মতো। আমি জানি পীযূষ আজও স্কোয়ার ড্রাইভ, পুল, হুক, স্কোয়ার কাট — সব ক’টা মেরেছে। গোড়ায় স্লিপে দু’-একটা ক্যাচ দিয়েছে বটে, কিন্তু তা মামুলি। তার তীব্র শরীরী অভিব্যক্তিতে, দ্রুত উচ্চারণে, আবেগের আততিতে, উত্তেজনার নির্গমনে, শান্ত শীতলতায় এবং নিখুঁত চরিত্রায়ণে সে আজও অভিনেতার সেই পরম কাঙ্ক্ষিত তুঙ্গ বিন্দুটি ছুঁয়ে ফেলেছে। তবুও আমরা তাকাব পরস্পরের দিকে। ও জিজ্ঞাসু চোখ মেলে তাকাবে আমার দিকে। আমি বলব, দারুণ। পরের শোয়ে আরও ভাল করতে হবে। তবু কোনও কোনও শোয়ের পরে বুদ্ধিমান অভিনেতা বুঝে যাবে পরিচালক সম্পূর্ণ তৃপ্ত নয় আজ। অভিনেতা তখন অতৃপ্ত হয়ে পড়বে। সে একটা ছটফটে টাট্টুঘোড়া হয়ে যাবে। আর পরের শোয়ে নিজের পুরোটা বের করে দেবে। এই খেলা চলবে আজীবন। হয়তো জন্মান্তরেও।